**ΛΑΞΕΥΟΝΤΑΣ ΤΟ ΝΕΟ ΣΥΡΙΖΑ- Π. Σ.**

*Ο Πάπας ρώτησε το Μιχαήλ Άγγελο: « Πες μου ποιο είναι το μυστικό της μεγαλοφυΐας σου. Πώς δημιούργησες το άγαλμα του Δαβίδ, αυτό το κορυφαίο αριστούργημα;» Η απάντηση του Μιχαήλ Άγγελου: « Είναι απλό. Πέταξα οτιδήποτε δεν ήταν ο Δαβίδ»*

Ας είμαστε ειλικρινείς. Δεν ξέρουμε στα σίγουρα με ποια ακριβώς «συνταγή» θα οικοδομήσουμε το πιο δημοκρατικό κόμμα στην Ευρώπη, το λεπτομερές δρομολόγιο που θα πορευθεί η επόμενη κυβέρνηση της Αριστεράς και των συμμάχων της ώστε να αποτελέσει παράδειγμα χρηστής διοίκησης. **Μπορούμε όμως να γνωρίζουμε με σιγουριά τι δεν είναι δημοκρατικό κόμμα, τι δεν είναι δημοκρατική διακυβέρνηση.**

Μελετώντας την συνέντευξη του Αλέξη Τσίπρα στην Κυριακάτικη Αυγή μου φάνηκε απλό και καθαρό το πώς οφείλουμε να λειτουργήσουμε ως δημοκρατικό κόμμα, πώς θα θεμελιώσουμε ένα σύγχρονο, ανοιχτό στον πολίτη, δημοκρατικό, κοινωνικό και ισχυρό κράτος. Αρκεί να εφαρμόσουμε τη μέθοδο του Μιχαήλ Άγγελου: Να «πετάξουμε» ό,τι δεν έχει σχέση με το άγαλμα του Δαβίδ. Να ακολουθήσουμε με σιγουριά την παλιά καλή ντιρεκτίβα των αρχαίων προγόνων μας και των Ρωμαίων: **την via negativa, την αποφατική οδό.** Να ξεπεράσουμε το άγχος του προορισμού και να ζήσουμε δημιουργικά το «ταξίδι» προς ένα πιο πλατύ και δημοκρατικό κόμμα, προς μια χρηστή και δημοκρατική διακυβέρνηση. Έχουμε πλέον μεγάλη εμπειρία -και κυβερνητική- και ασφαλώς έχουμε και τις καλύτερες προθέσεις. Μας λείπει, βεβαίως, η αυτοπειθαρχία και μας περισσεύει η τάση να ερίζουμε συχνά «για το φύλο των αγγέλων». Αισιοδοξούμε ότι θα το καταφέρουμε και αυτό: Να βγαίνουν προς τα έξω κυρίως **αυτά τα λόγια που παίρνουνε το ίδιο βάρος σ’ όλες τις καρδιές, σ’ όλα τα χείλη … να τραγουδάμε όχι για να ξεχωρίσουμε αλλά για να σμίξουμε και μεταξύ μας και με τον κόσμο**.

Κατανοητή είναι η κόπωση και του λαού και όλων μας από τα απανωτά αντιλαϊκά μέτρα της κυβέρνησης Μητσοτάκη, από τη λαίλαπα της προπαγάνδας των περισσότερων Μ.Μ.Ε. Χρέος μας, όμως, είναι να σταθούμε στο ύψος των περιστάσεων να γίνουμε εμείς οι καθημερινοί πομποί ενημέρωσης και επικοινωνίας με τους συνανθρώπους μας. Να τους πείσουμε πως μαζί τους θα καταργήσουμε τους αντεργατικούς νόμους και θα στηρίξουμε την εργασία. Θα επαναφέρουμε το οκτάωρο και την επικουρική ασφάλιση. Θα προχωρήσουμε σε άμεσες μεταρρυθμίσεις στην Παιδεία και την Υγεία. Θα αυξήσουμε τον κατώτατο μισθό στα 800 ευρώ. Θα απαλλάξουμε τις μικρομεσαίες επιχειρήσεις από χρέη που δεν αντέχουν. Θα ανακουφίσουμε τα νοικοκυριά μειώνοντας το φόρο στα καύσιμα και στα βασικά τρόφιμα. Θα βάλουμε τέλος στις στρατιές των μετακλητών, αξιοποιώντας το ανθρώπινο δυναμικό του Δημοσίου. Κανένας διορισμός χωρίς διαγωνισμούς και διαφάνεια. Αυτά τα βασικά μέτρα αν τα επικοινωνήσουμε στους συνανθρώπους μας με κατανόηση και ενσυναίσθηση θα μας φέρουν κυρίαρχους στις επερχόμενες εκλογές. Μακριά από μας η μιζέρια και η μνησικακία σε κατηγορίες συμπολιτών μας (π.χ. συνταξιούχους, αγρότες κ. ά.) που ψήφισαν μαζικά την Ν.Δ. παρασυρμένοι από τις σειρήνες των Μ.Μ.Ε. και τις ψεύτικες υποσχέσεις του Μητσοτάκη.

Στο χέρι μας είναι *να αδράξουμε με ταχύτητα την αυγή και την άνοιξη και να προετοιμάσουμε τις μέρες και τις εποχές στο μέτρο των ονείρων μας.*

*Ενότητα κι αγώνας μέχρι το συνέδριο, μέχρι τις εκλογές και την τελική νίκη.*

Δημήτρης Κανταλής (εκπαιδευτικός. Ο.Μ. Αγίας Παρασκευής)